b'\n_START_ARTICLE_\nCan Serra d\'Escob\xc3\xb2s\n_START_SECTION_\nDescripci\xc3\xb3\n_START_PARAGRAPH_\n\xc3\x89s un casal de planta rectangular i bastit damunt un desnivell, t\xc3\xa9 teulat a dues aig\xc3\xbces i els vessants vers les fa\xc3\xa7anes laterals. S\'utilitzaren carreus ben escairats a les obertures i angles. Disposa de baixos, amb voltes d\'arestes, planta noble i golfes. Cal destacar la construcci\xc3\xb3 del forn, situat a la fa\xc3\xa7ana nord, enganxat a la casa per un pas cobert que, segurament, guardava el pas de l\'antiga via romana que de Batet s\'unia amb la via Annia. Actualment est\xc3\xa0 en proc\xc3\xa9s de restauraci\xc3\xb3.La llinda de la fa\xc3\xa7ana principal: "17 [\xc2\xb1] 63"\n_START_SECTION_\nHist\xc3\xb2ria\n_START_PARAGRAPH_\nD\'aquest mas s\'han trobat not\xc3\xadcies des de l\'any 1323. L\'any 1395, l\'hereu de la casa era Bernat d\'"Scob\xc3\xb2s". Al capbrevar Beneta "Scob\xc3\xb2s" a favor del prior fra Francesc de Corts, el 19 de maig de 1561, confessa tenir pel priorat de Sant Joan les Fonts la pe\xc3\xa7a de terra anomenada "Malagelada" i altres terres per les quals paga censos. Prop d\'aquest mas hi ha la casa de Cossey de la qual tenim dades hist\xc3\xb2riques des de l\'any 1338; va tributar als senyors jurisdiccionals de Castellfollit, al Monestir de Vilabertran, als senyors del castell del Coll i a la fam\xc3\xadlia Rovira de cortals. Aquest mas actualment no conserva res de la seva f\xc3\xa0brica primitiva.'